tartuNLP/wikipedia-smugri-20251201 huggingface dataset:
Maxi López

Maximiliano Gastón López (sündinud 3. aprillil 1984 Buenos Aireses) on Argentina jalgpallur, kes mängib ründajana Itaalia esiliigaliiga klubis Crotone.
López alustas klubikarjääri 2001. aastal kodumaa klubis River Plate, tulles klubiga kolmel korral Argentina meistriks. Seejärel suundus ta Euroopasse, liitudes 2005. aastal Hispaania klubiga Barcelona. 
2010. aastal liitus ta Itaalia kõrgliiga klubiga Catania ning mängis seejärel üheksa aasta jooksul kokku kuues Itaalia klubis.
Emmerthal

Emmerthal on vald Saksamaal Alam-Saksi liidumaal Hameln-Pyrmonti kreisis. Valla pindala on 115 km². 31. detsembril 2016 elas seal 9882 inimest. Vald paikneb Weseri jõe ääres, umbes 6 km Hamelnist lõunas. Valla keskus asub Kirchohseni külas.
1973. aastal moodustati Emmerthal varem sõltumatute omavalitsuste liitmisega: Amelgatzen, Bessinghausen, Börry, Brockensen, Emmern, Esperde, Frenke, Grohnde, Hagenohsen, Hajen, Hämelschenburg, Kirchohsen, Latferde, Lüntorf, Ohr, Voremberg, Welsede.
Grohnde tuumaelektrijaam paikneb Emmerthalis.
Aastatel 1933–1937 tähistasid natsid Bückebergi mäe lähedasel väljal rahvuslikku tänupüha.
Salzhemmendorf

Salzhemmendorf on küla ja vald Saksamaal Alam-Saksi liidumaal Hameln-Pyrmonti kreisis.
Valla pindala on 94,39 km². 31. detsembril 2016 elas seal 9217 inimest. Vald paikneb umbes 20 km Hamelnist idas ja 31 km Hildesheimist läänes. See on riiklikult tunnustatud tervisekeskus, kus on terapeutilise kuuma soolavee kümbla "Ith-Sole-Therme".
Neílton

Neílton Meira Mestzk (sündinud 17. veebruaril 1994 Nanuques) on Brasiilia jalgpallur, ründaja. Ta mängib Brasiilia kõrgliiga klubis Coritiba.
Neílton alustas klubikarjääri 2013. aastal Santoses. Juba järgmisel aastal suundus ta Cruzeirosse, kellega 2014. aastal Brasiilia meistriks. Cruzeiros ta mänguaega praktiliselt aga ei saanudki, mistõttu liitus ta juba järgmisel hooajal Brasiilia esiliiga klubiga Botafogo. Sel hooajal lõi ta Botafogo särgis kuus väravat, aidates klubi esiliiga võitjaks. 2016. aasta hooajal mängis ta Botafogoga kõrgliigas, lüües 35 mänguga kaheksa väravat.
2017. aastal liitus ta Vitóriaga. 2019. aastal mängis ta Vitóriast laenul Internacionalis ja 2020. aasta alguses Araabia Ühendemiraatide klubis Hatta. 2020. aastal sõlmis ta lepingu Coritibaga.
Diederrick Joel

Diederrick Joel Tagueu Tadjo (mängijanimega Joel; sündinud 6. detsembril 1993 Nkongsambas) on Kameruni jalgpallur, kes mängib ründajana Portugali kõrgliigaklubis Marítimo ja Kameruni jalgpallikoondises.
Koondisekarjäär.
Debüüdi Kameruni rahvuskoondises tegi ta 27. mail 2018 sõprusmängus Burkina Faso vastu. Koondisekarjääri esimese värava lõi ta 9. juunil 2019 sõprusmängus Sambia vastu.
Spekter (saade)

"Spekter" oli Vikerraadio raadiosaade, mis oli eetris aastatel 1999–2004. 
Saadete teemavaldkondi oli palju, sellest ka pealkiri "Spekter". Saadet toimetas algul Toivo Mikk, hiljem Madli Leikop.
1969. aasta Toronto laulupidu

1969. aasta Toronto (juubeli)laulupidu oli mais 1969 Kanadas Torontos toimunud Kanada eestlaste ja USA eestlaste ühine laulupidu. Peo peakorraldaja oli Eesti Lauljate Liit Põhja-Ameerikas. Peo üldjuht oli Roman Toi.
182 eKr

182. aasta eKr oli 182. aasta enne meie ajaarvamist, Vana-Rooma ajaarvamise järgi "ab urbe condita" DLXXII (572).
183 eKr

183. aasta eKr ehk "ab urbe condita" DLXXI (571).
Estádio Independência

Estádio Raimundo Sampaio (lühemalt Estádio Independência) on jalgpallistaadion Brasiilias Minas Geraisi osariigis Belo Horizontes.
Staadion ehitati 1950. aasta jalgpalli maailmameistrivõistluste tarbeks. Staadionil peeti kolm alagrupiturniiri kohtumist.
Algselt mahutas staadion 30 000 pealtvaatajat, kuid pärast aastatel 2010–2012 toimunud renoveerimist 23 018 pealtvaatajat.
Staadion kuulus endisele jalgpalliklubile Sete de Setembro Futebol Clube ('seitsmenda septembri jalgpalliklubi'). Selle kaudu on staadion saanud nimeks Estádio Independência ('iseseisvusstaadion'), kuna 7. september on Brasiilia iseseisvuspäev ja rahvuspüha.
Estádio Independência on Brasiilia jalgpalli kõrgliiga klubide América Futebol Clube ja Clube Atlético Mineiro kodustaadion.
184 eKr

184. aasta eKr oli 184. aasta enne meie ajaarvamist, Vana-Rooma ajaarvamise järgi "ab urbe condita" DLXX (570).
Ivan Igonin

Ivan Igonin (1914 – 25. märts 1986 Tallinn) oli Eesti kunstnik.
Ta õppis enne 1940. aastat Leningradi Kunstide Akadeemias Brotski ateljees.
Ta kolis 1945. aastal Tallinna. 1950. aastatel töötas ta Mündi tänava reklaamibüroos, hiljem oli ta vabakutseline.
Isiklikku.
Tema poeg oli kunstnik Aleksander Igonin.
Fonoteek

Fonoteek (vanakreeka sõnadest φωνή 'hääl' + θήκη 'hoidla') on helisalvestiste süstematiseeritud kogu. Fonoteek võib olla ka vastav hoidla või eraldi asutus. 
Eristatakse avalikke ja erafonoteeke.
Eesti tuntumaid fonoteeke on Eesti Keele Instituudi fonoteek, Eesti Raadio fonoteek ja Tartu Ülikooli Raamatukogu fonoteek.
Treniota

Treniota (surnud 1264) oli Leedu suurvürstiriigi juht (1263–1264).
Treniota isa oli Erdvilas, tema ema pole teada. Arvatakse, et Treniota oli Mindaugase õepoeg.
Treniotat mainitakse esimest korda Liivimaa vanemas riimkroonikas seoses 1260.–1261. aastate sündmustega. Tema juhitud sõjaretkel hävitati 2. veebruaril 1263 Vana-Pärnu linn.
185 eKr

185. aasta eKr ehk "ab urbe condita" DLXIX (569).
Janu (täpsustus)

Janu on mõiste füsioloogiast. Janu võib tähendada ka järgmist:
Klaipėda Ülikool

Klaipėda ülikool (leedu keeles "Klaipėdos universitetas", lühend KU) on riiklik ülikool Leedus Klaipėdas.
Ülikooli rektor on Artūras Razbadauskas.
Õppeasutus on asutatud 1991. aastal.
Ülikoolis õpib 4000 üliõpilast (seisuga 2018) ja töötab 450 inimest (seisuga 2018).
Bill Cosby

William Henry "Bill" Cosby Jr. (sündinud 12. juulil 1937 Philadelphias Pennsylvanias) on Ameerika Ühendriikide koomik, näitleja, laulja ja publitsist.
Ta on tuntud telesarja Bill Cosby Show järgi.
Narva Koorikool

Narva Koorikool (vene keeles Нарвская хоровая школа) oli huvikool Narvas, kus õpetati koorilaulu.
Koorikooli ajalugu ulatub aastasse 1981, kui moodustati lastekoori stuudio. Stuudiot juhtis Tatjana Prokatševa. 1990. aastal organiseeriti stuudio ümber kooliks.
Kool lõpetas iseseisvana tegevuse 2011. aastal, kui see liideti Narva Muusikakooliga.
Pseudovõlv

Pseudovõlv, ka valevõlv on ruumi või ruumiosa kattev tarind kiviridadest, mis laotakse nii, et iga kõrgem eendub konsoolitaoliselt madalamal asuva suhtes, kuni ava täieliku katmiseni, sarnaselt pseudokaare ladumise tehnikaga. Nagu pseudokaaregi puhul, peab pseudovõlv olema sillatava ruumi suhtes väga kõrge, palju kõrgem kui tavaline võlvlagi. Pseudovõlvi üks erikuju on ümmargune pseudokuppel.
Pseudovõlv on arhitektuurilooliselt vanem kui võlv. Seda kohtab nagu pseudokaart Vana-Egiptuse, Vana-India, Mükeene-Kreeka, varakristliku Iirimaa ehitistes, Kambodža ja Mesoameerika vanemas arhitektuuris. Võib olla laotud nii kuivmüüritisena kui mörti kasutades.
Välislingid.
Pseudovõlvlagede ja -kuplite ladumise praktikast Vahemere regioonis (inglise keeles)
Hannoveri ringkond

Hannover oli aastatel 1946–2004 "Regierungsbezirk" Alam-Saksimaal. See paiknes liidumaa lõunaosas ümber Hannoveri linna. Selle pindala oli 9046,82 km², 30. septembril 2004 elas seal 2 167 343 inimest.
1885. aastast kuni Teise maailmasõja lõpuni oli toonases Preisimaa Hannoveri provintsis sarnane samasuguse nimega haldusüksus; ja enne seda 1823. aastal loodud Landdrostei Hannoveri kuningriigis.
Lazar Matvejev

Lazar Matvejev (sündinud 8. mail 1927 Krasnojarski krais) on endine KGB töötaja.
Aastatel 1982–1989 teenis ta Saksa Demokraatlikus Vabariigis KGB ja Stasi koordinaatorina. Teiste seas töötas tema alluvuses ka Vladimir Putin.
2017. aastal osales president Putin koos endiste töökaaslaste Tšemezovi ja Tokareviga oma endise ülemuse Matvejevi juubelil, kus anti üle kingitused.
Nikolai Tokarev

Nikolai Petrovitš Tokarev ("Николай Петрович Токарев," sündinud 20. detsembril 1950. aastal Karagandas) on vene ärimees ja oligarh, Transnefti president, FSB kindralmajor (erus).
Elukäik ja tegevus.
Ta lõpetas 1973. aastal Karaganda Polütehnilise Instituudi kaevandamise elektrifitseerimine ja automatiseerimine erialal. Juba üliõpilaspäevil asus koostööle KGG-ga. Edasi töötas "mäetööstusettevõtetes", kus jälgis inimeste nõukogudevastaseid meeleolusid ja riigisaladuste hoidmist. 1978. aastal astus F. E. Dzeržinski nimelisse KGB Kõrgemasse Kooli kaheksandasse teaduskonda kaheaastasele kursusele, oli kursusevanem. Seejärel asus KGB ohvitserina tööle KGB esimesse osakonda (välisluure). 1980. aastate algul saadeti KGB Dresdeni residentuuri, kus major Tokarev jagas töökabinetti KGB kapten Sergei Tšemezoviga. Dresdeni KGB residentuuris tutvus ta ka hiljem Venemaa presidendiks saanud Vladimir Putiniga. Pärast Berliini müüri langemist töötas ühe aasta (1990–1991) KGB Berliini residentuuri inspektsiooni osakonnas – "jälgis töötajate välimust".
1993–1996 oli ta Venemaa riikliku Sberbanki tütarettevõtte Russian-German Leasing Company välissuhete osakonna juhataja.
1996–1999 Venemaa Föderatsiooni presidendi kantselei välismaal asuva riikliku kinnisvarahalduse peadirektori asetäitja (UGP "Goszagransobenstvo"). Meedia seostas ülemineku kantseleisse Putini patronaažiga, kes oli tol ajal presidendi asetäitja.
1999–2000 Transnefti turvateenistuse ülem ja asepresident.
2000–2007 riigiettevõtte Zarubežneft peadirektor.
Alates 2007. aastast on ta Transnefti president.
Sanktsioonid.
28. veebruaril 2022 kehtestas Euroopa Liit talle seoses Venemaa kallatungiga Ukrainale viisa- ja majandussanktsioonid. Tema Euroopa Liidu riikides olev vara külmutati.
Isiklikku.
Abikaasa Galina Tokareva omab suurt kinnisvara Akulinino külas, kus asuvad Vladimir Jakunini, Sergei Tšemezovi, Arkadi Rotenbergi ja teiste Vladimir Putini siseringist pärit tippametnike ja ärimeeste lossid ja valdused. Tütar Maia Bolotova on farmaatsiaettevõtte Pharmeco ja Irwin 2 omanik. Lisaks kuulub talle ettevõte, mis haldab eliitkuurorti Horvaatias.
Osales 2017. aastal koos president Putini ja endise töökaaslase Tšemezoviga oma endise ülemuse Lazar Matvejevi juubelil.
Guido Alexander Johannes Schneider

Guido Alexander Johannes Schneider (30. september 1866 Tallinn – 31. mai 1948 Greifswald, Saksamaa) oli baltisaksa ihtüoloog. 
1886. aastal lõpetas ta Tallinna Kubermangu Gümnaasiumi ning seejärel õppis Tartu Ülikoolis arstiteadust ja zooloogiat. 1891. aastal lõpetas ta zooloogiaõpingud Tartus, 1896. aastal sai magistrikraadi Peterburi Ülikoolist ja 1903. aastal doktorikraadi Helsingi Ülikoolist. 
1895–1897 töötas ta Peterburi Ülikooli zooloogiamuuseumis konservaatorina, seejärel Sevastopoli bioloogiajaamas (1897–1900). Aastatel 1906–1908 töötas ta Peterburi Teaduste Akadeemia zooloogialaborites. 1907–1911 oli ta Riia Polütehnilise Instituudi dotsent, 1920–1921 Riia Läti Ülikooli professor ja 1921–1923 Tartu Ülikooli zooloogiaprofessor, seejärel töötas õppejõuna Skandinaavias ja Saksamaal.
Keskeriõppeasutus

Keskeriõppeasutus (vene keeles среднее специальное учебное заведение, lühend ссуз) on õppeasutus, kus peale kutsehariduse omandatakse ka üldine keskharidus. Keskeriõppeasutus on näiteks tehnikum, muusikakool.
Eestis eksisteerisid keskeriõppeasutused Nõukogude ajal. Nende tööd korraldas Eesti NSV Kõrg- ja Keskerihariduse Ministeerium.
71. jalaväediviis

71. jalaväediviis "Kleeblatt" ("Ristikheinaleht", "Õnnelik") (saksa: "71. Infanterie-Division") oli Saksa armee jalaväediviis, mis formeeriti 1939. aasta 26. augustil 2. laine diviisina. Diviis teenis garnisonikohustustes Siegfriedi liinil kuni 1940. aasta maikuuni ja ühines siis sissetungiga Prantsusmaale. Diviis vallutas läänekampaanias Fort de Vaux ja Fort de Douaumonti.
Seejärel teenis ta kuni septembrini Prantsusmaa ja Luksemburgi okupeerimisel. 1940. aasta oktoobrist kuni 1941. aasta jaanuarini teenis diviis demonstratsioonüksusena (saksa: "Lehr") "Oberkommando der Wehrmacht" jaoks. Siis viidi diviis Przemyśli ja ühines 1941. aasta juunis Operatsioon Barbarossaga, Saksa sissetungiga Nõukogude Liitu. Sügisel taandus diviis Belgiasse puhkusele ja siis teenis 1941. aasta novembrist kuni 1942. aasta aprillini veelkord demonstratsioonüksusena.
Seejärel toimetati diviis tagasi Idarindele, kus see teenis Saksa 6. armee alluvuses ja kadus Stalingradi lahingus 1943. aasta alguses.
Diviis taasloodi suveks ning teenis 1943. aasta sügisest kuni 1944. aasta lõpuni Itaalia rindel, kus see Monte Cassino lahingus peaaegu maapealt pühiti. Riismed viidi Põhja-Itaaliasse, kus nad olid väga suurte kaotustega 1. Kanada diviisi vastas Metauro jõest põhjas ja Gooti liinil. Pärast seda võitles 71. diviis Ungaris, alistudes lõpuks brittidele St. Veithi juures Austrias.
Sõjakuriteod.
Diviis oli seotud Tićani veresaunaga (Višnjanis, nüüd Horvaatias) 11. septembril 1943, kui hukati 84 tsiviilelanikku.
Komandörid.
Järgmised ohvitserid juhtisid 71. jalaväediviisi:
Kogelmogel

Kogelmogel (kõnekeeles koogelmoogel; jidiši sõnast "Gogle-Mogle") on suhkruga vahustatud munakollane. See on magustoit. Toidul on palju variante: näiteks võidakse sinna lisada leiba, mett, kakaod, veini.
Nikolai Vlassik

Nikolai Vlassik (vene Николай Сидорович Власик; 22. mai 1896 Babõnitšõ, Grodno kubermang – 18. juuni 1967 Moskva) oli Nõukogude Liidu julgeolekutöötaja, Stalini kaitsemeeskonna ülem (1931–1952), kindralleitnant (1945).
Valentina Istomina

Valentina Istomina (22. mai 1917 Donok – detsember 1995 Moskva) oli Stalini majapidajanna (1935–1952), KGB seersant.
18-aastaselt Moskvasse tööle ja elama asunud neiu soovitas ametisse Stalini kaitsemeeskonna ülem Nikolai Vlassik.
Acornhoek

Acornhoek on linn (township) Lõuna-Aafrika Vabariigis Mpumalanga provintsis Ehlanzeni ringkonnas.
Lõuna-Aafrika Vabariigi 2011. aasta rahvaloenduse andmetel oli Acornhoeki elanikest mustanahalisi aafriklasi 99,71%, India või Aasia päritolu inimesi 0,11%, valgeid 0,06%, värvilisi 0,05% ja teisi 0,06%. Tsonga keelt pidas emakeeleks 73,83% inimesi, pedi keelt 16,86%, sotho keelt 6,05%, svaasi keelt 0,85% ja inglise keelt 0,81%.
Amersfoort (LAV)

Amersfoort on linn Lõuna-Aafrika Vabariigis Mpumalanga provintsis Gert Sibande ringkonnas Pixley ka Seme vallas.
Amersfoort on asutatud 1888. aastal.
Lõuna-Aafrika Vabariigi 2011. aasta rahvaloenduse andmetel oli Amersfoorti elanikest mustanahalisi aafriklasi 93,24%, valgeid 4,29%, India või Aasia päritolu inimesi 1,74%, värvilisi 0,23% ja teisi 0,49%. Suulu keelt pidas emakeeleks 83,98%, afrikaani keelt 4,35%, svaasi keelt 3,39%, inglise keelt 2,12% ja sotho keelt 1,63%.
Sergei Kalinin

Sergei Pavlovitš Kalinin (vene keeles Сергей Калинин; sündinud 17. märtsil 1991 Omskis) on Venemaa jäähokimängija, kes mängib ründajana KHL-i klubis Tšeljabinski Traktor.
KHL-is debüteeris ta hooajal 2009–10 Omski Avangardi ridades.
2015. aasta mais liitus ta NHL-i klubiga New Jersey Devils. Ta mängis seal kuni 2017. aasta veebruarini. Hooaja 2016–17 lõpus mängis ta American Hockey League'i klubis Toronto Marlies.
2017. aasta juulis naasis Kalinin KHL-i, sõlmides lepingu Peterburi SKA-ga. 2018. aasta augustis siirdus ta Moskva CSKA-sse. 2019. aastal võitis ta Moskva CSKA-ga Gagarini karika.
2020. aasta juulis sõlmis Kalinin kaheaastase lepingu Tšeljabinski Traktoriga.
Venemaa koondise koosseisus tuli ta 2014. aastal maailmameistriks. 2018. aasta taliolümpiamängudel tuli ta Venemaa olümpiakoondisega olümpiavõitjaks.
Muhamedi karikatuurid

Muhamedi karikatuurid oli 30. septembril 2005 Taani päevalehes Jyllands-Posten pealkirja "Muhamedi nägu" (taani keeles "Muhammeds ansigt") all ilmunud karikatuurisari, kus oli kujutatud islami prohvetit Muḩammadit.
Boschfontein

Boschfontein on linn Lõuna-Aafrika Vabariigis Mpumalanga provintsis Ehlanzeni ringkonnas.
Lõuna-Aafrika Vabariigi 2011. aasta rahvaloenduse andmetel oli Boschfonteini elanikest mustanahalisi aafriklasi 99,68%, India või Aasia päritolu inimesi 0,23%, värvilisi 0,05% ja valgeid 0,03%. Svaasi keelt pidas emakeeleks 97,22% inimesi, tsonga keelt 1,14%, inglise keelt 0,40% ja suulu keelt 0,38%.
Cunningmoor

Cunningmoor on linn Lõuna-Aafrika Vabariigis Mpumalanga provintsis Ehlanzeni ringkonnas.
Lõuna-Aafrika Vabariigi 2011. aasta rahvaloenduse andmetel oli Cunningmoori elanikest mustanahalisi aafriklasi 99,80%, India või Aasia päritolu inimesi 0,10%, värvilisi 0,03% ja valgeid 0,03%. Tsonga keelt pidas emakeeleks 96,82% inimesi, svaasi keelt 1,37%, sotho keelt 0,87% ja inglise keelt 0,27%.
Kabokweni

Kabokweni on linn Lõuna-Aafrika Vabariigis Mpumalanga provintsis Ehlanzeni ringkonnas Mbombela vallas.
Lõuna-Aafrika Vabariigi 2011. aasta rahvaloenduse andmetel oli Kabokweni elanikest mustanahalisi aafriklasi 98,27%, värvilisi 1,07%, India või Aasia päritolu inimesi 0,18%, valgeid 0,08% ja teisi 0,41%. Svaasi keelt pidas emakeeleks 82,16% inimesi, inglise keelt 3,75%, tsonga keelt 3,38%, suulu keelt 2,95% ja sotho keelt 2,29%.
Polemoloogia

Polemoloogia on teadusharu, mis tegeleb sõjaliste konfliktide ja kollektiivse agressiivsuse nähtuste uurimisega.
Ngodwana

Ngodwana on linn Lõuna-Aafrika Vabariigis Mpumalanga provintsis Ehlanzeni ringkonnas.
Lõuna-Aafrika Vabariigi 2011. aasta rahvaloenduse andmetel oli Ngodwana elanikest mustanahalisi aafriklasi 60,21%, valgeid 36,75%, värvilisi 1,69%, India või Aasia päritolu inimesi 1,18% ja teisi 0,20%. Svaasi keelt pidas emakeeleks 35,01% inimesi, afrikaani keelt 32,12%, inglise keelt 9,66%, tsonga keelt 7,83%, suulu keelt 5,35%, pedi keelt 3,99% ja sotho keelt 3,41%.
Kasahstani Elektronpost

Kasahstani Elektronpost oli Eesti-Kasahstani ühine postiettevõte. Eesti Post omas ettevõttest 1/3 ja 2/3 kuulus Kasahstani Postile. Ettevõte tegeles elektroonilise teabe paberkandjale panemise ja postitamisega.
Ettevõte asutati 2006.
2012 loobus Eesti Post oma osalusest selles ettevõttes.
Polina Žemtšužina

Polina Semjonovna Žemtšužina (vene keeles Полина Семёновна Жемчужина; sünninimi Перл Соломоновна Карповская Perl Solomonovna Karpovskaja; 11. märts/vkj 27. veebruar 1897 Pologi Jekaterinoslavi kubermang – 1. aprill 1970 Moskva) oli juudi rahvusest Nõukogude Liidu riigitegelane. Ta oli Vjatšeslav Molotovi abikaasa.
Žemtšužina arreteeriti 1949. aastal süüdistatuna riigireetmises ning saadeti asumisele, vabanes peale Stalini surma 1953. aastal.
Kalatšinsk

Kalatšinsk on linn Venemaal Siberis Omski oblastis, Kalatšinski rajooni halduskeskus. Kalatšinsk asub Omi jõe ääres, linna läbib Siberi raudtee.
Asulat on esimest korda dokumentides mainitud 1795. aastal, linnaõigused sai Kalatšinsk 1918. aastal.
Šadrinsk

Šadrinsk (vene keeles Шадринск) on linn Venemaal Kurgani oblastis. Šadrinsk on oblastilise alluvusega linn. Šadrinsk on Šadrinski rajooni halduskeskus, kuid ei kuulu ise rajooni koosseisu. Linn asub Isseti jõe ääres.
Asula on rajatud 1662. aastal, linnaõigused sai Šadrinsk 1712. aastal.
Teele Pärn

Teele Pärn (sündinud 17. oktoobril 1993 Tallinnas) on eesti näitleja.
Ta lõpetas aastal 2012 Vanalinna Hariduskolleegiumi ja aastal 2018 Eesti Muusika- ja Teatriakadeemia lavakunstikooli (28. lend).
Samast aastast töötab ta Eesti Draamateatri näitlejana.
Isiklikku.
Tema ema on arst Tiina Pärn, vanaema oli Mai Väljas, vanaisa oli Vaino Väljas.
Spravotšnõi Listok Biologa

Spravotšnõi Listok Biologa ("Справочный листок биолога", inglise keeles "Bulletin biologique", prantsuse keeles "Feuille de renseignements pour biologistes", saksa keeles "Auskunftsblatt für Biologen") oli mitmekeelne bioloogia küsimusi käsitlev väljaanne. See ilmus aastatel 1907–1909 Tartus. Väljaannet toimetas Konstantin Saint-Hilare. Väljaanne ilmus kaks korda kuus.
Šveitsi-Balti Kaubanduskoda

Šveitsi-Balti Kaubanduskoda (inglise "Swiss-Baltic Chamber of Commerce", lühend SBCC) on organisatsioon (kaubanduskoda), mille eesmärk on arendada Šveitsi ja Baltimaade ettevõtete ärisidemeid. Koda asub Tallinnas. Koda juhib Jürg Würtenberg. Varem juhtis koda François Loeb.
Olga Schihalejev

Olga Schihalejev (sündinud 26. oktoobril 1969 Pärnus) on Eesti teoloog ja kasvatusteadlane
Ta on lõpetanud 1988. aastal Pärnu 6. keskkooli (kuldmedaliga), õppinud 1988–1990 Tartu Ülikoolis rakendusmatemaatikat, lõpetanud 1998. aastal EELK Usuteaduse Instituudi lastetöö erialal, 2002. aastal Tartu Ülikooli usuteaduskonna ja üheaastase õpetajakoolituse ja 2009. aastal Tartu Ülikoolis doktoriõppe, teoloogiadoktor (2009, TÜ).
2023. aastal valiti ta Tartu Ülikooli humanitaarteaduste ja kunstide valdkonna aasta õppejõuks.
David Goodall

David William Goodall (4. aprill 1914 – 10. mai 2018) oli inglise botaanik. Ta oli 30-köitelise "Ecosystems of the World" raamatusarja peatoimetaja ja temalt ilmus üle 100 teaduspublikatsiooni.
Ta oli eutanaasia legaliseerimise propageerija ja lõpetas oma elu 104-aastaselt arsti poolt abistatud enesetapuga.
Lehte Savitskaja

Lehte Savitskaja (sündinud 3. veebruaril 1936 Sangaste vallas Valgamaal) on hüdrogeoloog.
1945. aastal lõpetas ta Tallinna Eelkoolikasvatuse Pedagoogilise Kooli, 1959. aastal lõpetas ta Eesti Põllumajanduse Akadeemias maaparanduse ja hüdrotehnika eriala.
Lennart Sasi

Lennart Sasi (6. jaanuar 1935 Tallinn – 11. aprill 2011) oli eesti tehnikateadlane.
Elulugu.
Lennart Sasi lõpetas 1953. aastal Tallinna 2. Keskkooli ning 1958. aastal Tallinna Polütehnilise Instituudi (TPI) tööstus- ja tsiviilehituse erialal. 
Ta suunati diplomeeritud spetsialistina tööle Eesti Projekti, kus ta töötas aastatel 1958–1962 inseneri ja vaneminsenerina. Sel perioodil osales ta Tallinna Laululava projekteerimises ja ehitamises, näiteks ehitati tema tehtud projekti järgi laululava kaarte külgtoed. Tema valmistatud laululava makett on eksponeeritud Eesti Arhitektuurimuuseumis.
Aastatel 1962–1965 oli ta TPI-s aspirantuuris (juhendaja Leo Jürgenson), kus keskendus soojuskiirguse mõõtmisele ja vastava mõõteseadme (termokaamera) valmistamisele. 1967. aastal kaitses ta tehnikakandidaadi väitekirja. 
Aastatel 1965–1977 töötas Sasi TPI arhitektuurikateedris ja ehitusmaterjalide kateedris assistendi ja vanemõpetajana, stažeerides ka Helsingi Tehnikaülikooli kütte ja ventilatsiooni laboris, millest algas Helsingi Tehnikaülikooli ja TPI koostöö sisekliima, energiatõhususe ja ehitusfüüsika teadlaste ja õliõpilaste vahel. Aastatel 1977–2009 töötas ta TPI-s dotsendina, tema peamised õppe- ja teadustöö valdkonnad olid ehitusfüüsika, sisekliima, energiatõhusus ja hoonepiirete kujundamine. Ta õpetas ka disainiüliõpilastele tehnilist konstrueerimist ja arhitektuuriüliõpilastele ehituslikku soojusfüüsikat.
Sasi oli 1962. aastast Eesti Arhitektide Liidu liige. 
Ta oli 1976. aastal asutatud vanasõidukite klubi Unic asutajaliige ja iga-aastaste vanasõidukite ürituste korraldaja. 
Ta oli TPI kujunduskomisjoni esimees, kellena vastutas ülikooli ruumide sisekujunduse eest.
Isiklikku.
Lennart Sasi abikaasa oli kujunduskunstnik ja sisustusarhitekt Malle Sasi.
Silver Sarapuu

Silver Sarapuu (sündinud 9. oktoobril 1957 Tartus) on eesti arstiteadlane, anestesioloog-reanimoloog.
Lõpetas 1976. aastal Tartu 2. keskkooli ja 1982 Tartu Ülikooli arstiteaduskonna. 
Oli aastatel 1990–2000 Tartu Kliinilise Haigla ja Tartu Ülikooli Kliinikumi anestesioloogia-intensiivravi kliiniku intensiivravi osakonna juhataja. 
Uurinud toksilisi ja polüorgankahjustusi intensiivravis. 
Eesti Anestesioloogide Seltsi ja Euroopa Intensiivravi Seltsi liige.
Maria Cecilia Sarmiento Guerin

María Cecilia Sarmiento Guérin (sündinud 23. septembril 1969 Limas Peruus) on Peruu päritolu Eesti teadlane, molekulaarbioloog. 
Haridus.
Ta lõpetas Limas Alexander von Humboldti Keskkooli 1988, bioloogia eriala 1995 ja sai samas magistrikraadi biotehnoloogia alal 1996. Õppis Tallinna Tehnikaülikooli doktorantuuris 1998-2008 ning omandas 2008 doktorikraadi geenitehnoloogia alal. 
Töökäik.
Töötas Keemilise ja Bioloogilise Füüsika Instituudis vaneminsenerina 1997-2001 ja teadurina 2001-2004 ning AS Vähiuuringute Tehnoloogia Arenduskeskuses vanemteadurina 2008-2009 ja juhtivteadurina 2009-2014.
Töötab Tallinna Tehnikaülikoolis aastast 2004: geenitehnoloogia instituudi insener 2004-2006, teadur 2007-2009, dotsent 2009-2016, vanemteadur 2010-2016; keemia ja biotehnoloogia instituudi vanemteadur alates 2017, ühtlasi samas dotsent 2017-2021.
Tunnustus.
Eesti Vabariigi teaduspreemia põllumajandusteaduste alal 2009 (kollektiivi liikmena)
Isiklikku.
María Cecilia Sarmiento on Eesti kodanik aastast 2009.
Tuhandenäoline kangelane

"Tuhandenäoline kangelane" ("The Hero with a Thousand Faces") on Joseph Campbelli raamat. Selle esmatrükk ilmus 1949, tõlge eesti keelde 2005 (tõlkijad Maarja Valk ja Ülo Valk, väljaandja Eesti Transpersonaalne Assotsiatsioon).
Kokkuvõte.
Eessõna: Monomüüt.
Sigmund Freud ja Carl Gustav Jung ning nende järgijad on ümberlükkamatult näidanud, et müüdi loogika, kangelased ja teod elavad tänapäeval edasi unenägudes. Noor mees näeb unes, et tapab kogemata oma isa, kes manitses teda naise juurde tagasi minema, ning ema lohutab ja suudleb teda. Selle asemel et rakendada oma vaimuenergia abieluprobleemide lahendamisele, tuleb ta tagasi olukorda, kus ta võistleb isaga ema armastuse pärast. Inimesed vajavad kõige kauem ema rinda; ema jääb neid kaitsma maailma ohtude eest, nii et üsasisene aeg läheb otsekui pikemaks. Ema koos lapsega jäävad üheks füüsiliseks ja psühholoogiliseks ühikuks. Kui ema jääb kauaks ära, tekib lapses pinge ja agressiivsus. Agressiivsus tekib ka siis, kui ema last takistab. Lapse esimene armastuse objekt on ka tema esimene vaenulikkuse objekt, ja tema esimene ideaal, millest saab õndsuse, tõe, ilu ja täiuslikkuse kujutluste teadvustamata alus, on madonna ja Bambino (lapse) ühtsus. Isa näol tungib sellesse õndsusse esimest korda radikaalselt sisse teine reaalsusjärk, mistõttu laps kogeb isa eeskätt vaenlasena. Ta kannab isale üle agressioonisüüdistuse, mis algselt oli suunatud halvale, eemal olevale emale, kusjuures iha hea, kohal oleva, toitva ja kaitsva ema järele jääb alles. Sellel väikelapsele omasel jaotusel surmatungi (Thanatos) ja armastustungi (libiido; Eros) vahel põhineb Oidipuse kompleks, mis Freudi järgi on põhjus, miks täiskasvanud ei käitu ratsionaalselt.
Steinhuder Meer

Steinhuder Meer või Steinhude järv on järv Alam-Saksimaal Saksamaal, 30 km Hannoverist loodes. 
Järv on saanud nime lähedalasuva Steinhude küla järgi. Järve pindala on umbes 30 km², mis teeb sellest suurima järve Loode-Saksamaal, kuid see on väga madal, keskmise sügavusega vaid 1,35 m ja maksimaalse sügavusega vähem kui 3 m. Järve veepeegel asub 38 m kõrgusel merepinnast. Järve mahub 0,088 km³ vett. Järve pikkus on 5 km ja laius on 4,5 km. Järve toidavad pinnasevesi ja sademed, välja voolab Steinhuder Meerbach (Weseri suunas). Järv asub piirkonnas, mis on tuntud kui Hannoversche Moorgeest.
Geoloogia.
Järv on osa pärast viimase jääaja, Weichseli jäätumise liustike taandumist moodustunud maastikust. On kaks teooriat selle kohta, kuidas Steinhude järv tekkis. Üks ütleb, et liustikud tõmbasid augu ja jääsulamisvesi täitis selle. Teine teooria ütleb, et jäätorm moodustas augu ja pinnasevee tõustes moodustus järv. Järve keskel on väike tehislik saar, millel on 18. sajandi kindlus "Wilhelmstein". Tänapäeval on järv Steinhuder Meeri looduspargi looduskaitseala süda ja seda kasutatakse ka puhkealana.
Saared.
Järves on kaks saart, mõlemad tehislikud:
Turism.
Järv on kohalikele ja puhkajatele populaarne sihtkoht. Vähemalt kolm laeva pakuvad huvireise; nendeni viivad väiksemad paadid, mis sõidavad graafiku järgi üle järve. Järve ümbritseb jalgrattatee (u 35 km), mis läbib mitut tüüpi maastikke.
Nikolai Dobronravov

Nikolai Dobronravov (vene keeles Николай Николаевич Добронравов; 22. november 1928 Leningrad – 16. september 2023 Moskva) oli vene luuletaja ja laulukirjutaja.
Nikolai Dobronravovil on kahekordne kõrgharidus: 1950. aastal lõpetas ta Moskva Kunstiteatri juures asuva V. I. Nemirovitš-Dantšenko nimelise Kool-Stuudio ja 1952. aastal Moskva Linna Õpetajate Instituudi.
Alates 1956. aastast oli Nikolai Dobronravov abielus helilooja Aleksandra Pahmutovaga, kellega koostöös on nad palju laule loonud.
Inga Sarand

Inga Sarand (sündinud 3. juulil 1966 Tallinnas) on eesti mikrobioloog.
1983. aastal lõpetas ta Tallinna 26. Keskkooli ja 1988. aastal Leningradi Riikliku Ülikooli bioloogia ja maauurimise osakonna. Oli aastast 1993 Tartu Ülikoolis aspirantuuris, kaitses 2000. aastal Helsingi Ülikoolis mikrobiologia alal väitekirja “"TOL plasmid: stability, transfer and activity in bacteria from soil and mycorrhizosphere"”.
Isiklikku.
Tema isa oli põllumajandusteadlane Riho-Jaak Sarand.
Erich Hugo Sari

Erich Hugo Sari (14. veebruar 1888 Narva – 1. jaanuar 1946 Tallinn) oli eesti tehnikateadlane. 
Ta lõpetas 1916 Petrogradi Nikolai I nimelise Tehnoloogilise Instituudi tehnoloogilise insenerina. Sari oli 1920–1923 raudteevaldkonnas veoosakonna tehnikajaoskonna abijuht.
Krista Sarv

Krista Sarv (sündinud 8. septembril 1974 Abja-Paluojal) on eesti ajaloolane ja arheoloog.
Ta lõpetas aastal 1992 Abja Keskkooli ja aastal 1999 Tartu Ülikooli ajaloo osakonna arheoloogia alal, 2001. aastal täiendas end Göttingeni ülikoolis. 2006. aastal alustas ta doktoriõpet Tallinna Ülikoolis.
Sarv töötas aastatel 1999–2000 arheoloogiafirmas OÜ Tael. Aastatel 2000–2001 oli ta Tallinna Kultuuriväärtuste Ameti arheoloog, aastast 2001 on ta Eesti Ajaloomuuseumi töötaja.
Krista Sarve uurimisvaldkond on keskaegsed nahkjalatsid ja muu arheoloogiline nahk.
Lübecki Arnold

Lübecki Arnold (saksa keeles Arnold von Lübeck; surnud umbes 1212) oli vaimulik ja kroonik. Ta oli Lübecki Püha Johannese kloostri (saksa keeles "St.-Johannis-Kloster") abt. 1171–1209 täiendas ta kroonikat "Chronica Slavorum".
Eesti-Läti suhted

Eesti-Läti suhted on kahepoolsed suhted Eesti ja Läti vahel. 
Eesti ja Läti koostöö on sõbralik ja tihe ja seda soodustab geograafiline lähedus ja regionaalne ehk Baltimaade ühine koostöö (näiteks Balti Ministrite Nõukogu, Balti Assamblee, Balti Nõukogu).
Kahe riigi diplomaatilised suhted taastati 3. jaanuaril 1992.
Tegutseb Eesti Suursaatkond Riias. Tegutseb ka Läti Suursaatkond Tallinnas.
Tallinna park

Tallinna park (vene keeles Таллинский парк) on park Moskva kaguosas Moskva jõe kaldal. Pargi pindala on 20 ha. Park avati 9. mail 2005 nimega "60 aastat võidust" (vene keeles "Сквер 60 лет Победы"). 2013. aastal nimetati park ümber Tallinna pargiks.
2010. aastatel olid Tallinna ja Moskva ametivõimud otsustanud, et kumbki pealinn rajab vastava pargi. Tallinna ülesandeks sai rajada Moskva park.
Hannoversche Moorgeest

Hannoveri rabaliivik (geest) (saksa: "Hannoversche Moorgeest") on õrnalt lainjas maastik Hannoveri ja Nienburgi vahel Saksamaa Alam-Saksi liidumaal, mis katab umbes 800 km² pindala.
See kuulub Loode-Saksamaa rabapiirkonda, mis katab jääajal moodustunud geestimaastiku ja mis ulatub Hollandist Alam-Saksimaa idapiirini. Geestiala Hannoveri rabaliivikul koosneb pinnamoreeni lavamaast kõrgusega 50–85 m üle merepinna, millel domineerib soo. Selle looduslikud piirid on Alleri ruhiorg põhjas ja Burgdorf-Peine geest idas.
Sellel geestimaastikul, koos väikeste küladega, on selgelt maaline iseloom. Erandiks on Neustadt am Rübenberge linn. Piirkonna piirides asub Steinhuder Meer, madalas sängis 30 km² pindalaga järv. Algselt oli see siseveekogu kolm korda suurem, nagu võib näha selle soistest servadest läänes ja edelas.
Suur osa ülejäänud alast koosnes rabadest. Siiski lõigati neist sageli turvast ja hariti põllumajanduslikel eesmärkidel. Suurem osa säilinud rabadest on palju väiksemad, nagu Altwarmbüchen Moor, Bissendorf Moor, Helstorf Moor, Schwarzes Moor, Totes Moor ja Otternhagen Moor. Turba lõikamine on toonud kaasa kunstliku põllumaa, millel on soine iseloom. See muudab nende põllumajandusliku kasutamise üsna piiratuks. Metsades on peamiselt männid, mida kasutab metsatööstus. Heitlehiseid metsi esineb mõnikord otsamoreenidel. Talunikud kasutavad nõgusid laialdaselt rohtlana. Kuigi enamus rabast on tänapäeval kaitse all, kasutatakse Totes Moori Neustadti lähedal tööstusliku turba kogumiseks suurtes kogustes kuni umbes 2019. aastani.
Hannoveri regioonis viidi aastatel 2006–2016 ellu Hannoveri rabaliiviku looduskaitseprojekti, mille eesmärk on kaitsta püsivalt nelja raba rabaliiviku piirkonnas.
Balti laevatehas

Balti laevatehas (vene keeles Балтийский завод) on laevatehas Peterburis. See on üks vanimaid Venemaa laevatehaseid. Tehas kuulub tänapäeval ettevõttele United Shipbuilding Corporation (vene keeles Объединённая судостроительная корпорация). Tehase direktor on Aleksei Kadilov.
Tehas asutati 1856.
Tehases töötab umbes 6000 inimest.
Tehase käive on 2,11 miljardit rubla (2012).
Kasutajalugu

Kasutajalugu on tarkvaraarenduses mingi funktsionaalsuse ja kasutaja vahelise interaktsiooni sõnaline kirjeldus.
See lähtub tavaliselt süsteemi lõppkasutaja vaatenurgast. Lõppkasutajaks võib-olla näiteks klient, administraator, arendustiimi liige jne.
Kasutajaloo peamiseks ülesandeks on suurendada mõistmist tarkvaraarendaja ja kasutaja vahel. See aitab panna funktsionaalsusi reaalelulisse konteksti ning nii lihtsustab see inimkesksemate lahenduste loomist.
Ajalugu.
Kasutajalugude kasutamine kogus populaarsust läbi ekstreemprogrammeerimise (XP) tarkvaraarendusmeetodi, kus kasutajalugude kirjutamine on planeerimise faasi keskne osa. 1999. aastal Kent Beck võttis kasutusele fraasi "user story" ehk kasutajalugu oma raamatus Extreme Programming Explained 1st Edition.
2001. aastal pakkus Ron Jeffries välja "kolme C" valemi, mille põhjal koostada kasutajalugusid:
Nõuded.
Kasutajalugu koosneb erinevatest nõuetest, mis on antud kasutajal. Need nõuded jagunevad funktsionaalseteks ning mittefunktsionaalseteks nõueteks.
Funktsionaalsed nõuded.
Funktsionaalsed nõuded kirjeldavad mida süsteem peab tegema ehk kirjeldab süsteemi funktsioone ja käitumist. Funktsionaalsed nõuded on tavaliselt antud mallis:
süsteem teeb &lt;nõue&gt;
Näide funktsionaalsest nõudest:
Buss peab suutma teha uksed lahti
Mittefunktsionaalsed nõuded.
Mittefunktsionaalsed nõuded kirjeldavad süsteemi töökäiku, mitte kindlaid omadusi.
süsteem hakkab olema &lt;nõue&gt;
Näide mittefunktsionaalsest nõudest:
Bussi uksed peavad avanema 5 sekundiga
Kasutajaloo formaat.
Kasutajalugusid saab esitada mitmel kujul. Neist kõige levinum on "Connextra mall":
&lt;kasutajana&gt; ma tahan/saan &lt;teha midagi&gt;, sest/nii, et &lt;ma saan sellest midagi&gt;
Näide funktsionaalsest kasutajaloost oleks järgmine:
Bussijuhina soovin ma peatustes uksi avada, et sõitjad saaksid sisse ja välja liikuda.
Samuti saab aga kirjutada ka mittefunktsionaalseid kasutajalugusid, see tähendab, et fookuses pole millegi tegemine, vaid see, kuidas seda tehakse.
Näide mittefunktsionaalsest kasutajaloost oleks järgmine:
Bussijuhina soovin ma, et uste avamise protseduur kestaks alla 5 sekundi, et ma graafikust maha ei jääks.
Kasutus.
Kasutajalugu kui formaati kasutatakse enamasti tarkvaraarenduses projekti nõuete kaardistamiseks. Väga tihti seostatakse seda meetodit ka agiilsete tarkvaraarendusmeetoditega. Kasutajalugude koostamisel on väga tähtis roll kliendiga suhtlusel ning taustauuringu tegemisel. Liiga lühikestel kasutajalugudel on probleemiks mitmestimõistetavus. Liiga pikkadel kasutajalugudel on probleemiks keeruline mõistetavus. Seetõttu on vaja luua kasutajalugusid, mis oleksid lühikesed, aga piisavalt detailsed .
Analüütikute ja arendajate koostatud kasutajalugude põhjal luuakse projekti ülesanded ning määratakse kaua iga ülesande peale aega kulub.
Piibliselts

Piibliselts on organisatsioon, mis tegeleb piibli tõlkimise, trükkimise ja levitamisega.
Seltside asutamine algas 1800. aastatel. Esimene piibliselts asutati 1804 Londonis (Briti ja Välismaa Piibliselts). Venemaa Piibliselts asutati 1813.
Salliv Kool

Salliv Kool on projektipõhine ühendus, mille eesmärk on tõstatada koolikiusamise temaatika, keskendudes ideaalse koolikeskkonna loomisele. 
Ühendus sündis 2015. aastal Eesti Õpilasesinduste Liidu, Lastekaitse Liidu ja MTÜ Foorumteatri koostööl ning kulmineerub üle-eestilise Sallivuspäevaga. Sallivuspäeva raames leiavad igas maakonnas aset foorumlauad, kus toimub aktiivne arutelu, kuidas tõsta sallivust Eesti haridussüsteemis. Praeguse seisuga on Salliv Kool Eesti Õpilasesinduste Liidu allühendus.
Salliv Kool viib läbi foorumteatrietendusi ning rakendab alates 2016/2017. õppeaastast koolidele haridusprogrammi, mis on suunatud 1.–9. klassi ja kutsekooli õpilastele.
Venemaa Piibliselts

Venemaa Piibliselts (vene keeles Российское библейское общество) on Venemaal tegutsev usuorganisatsioon (piibliselts).
Selts asutati 23. jaanuaril (ukj) 1813 Peterburis nime all "Peterburi Piibliselts". Seltsi esimene president oli vürst A. N. Golitsõn. 1814 nimetati selts ümber Venemaa Piibliseltsiks.
Ḩadīth

Ḩadīth (araabia keeles حديث‎ 'jutustus') on pärimus islami prohveti Muhamedi ütlustest ja tegudest, mida Muhamedi järglased suuliselt edasi andsid ning mitu põlvkonda pärast prohveti surma kokku kogusid ja kirja panid. Iga "hadith"'i puhul on leitud ja välja toodud inimesed, kes seda lugu kuulsid ja edasi andsid. Nende allikate järgi määratakse narratiivi usaldusväärsus.
Suuliselt edasi antud ja "hadith"'idena kirjapandud islami püha pärimus prohvet Muhammadi tegudest ja ütlustest moodustab islami sunna ehk tava.
Joseph Schacht kirjeldab "hadith"'i kui sunna dokumentatsiooni.
Ninakõrvalurked

Ninakõrvalurked (ladina keeles "Sinus paranasales") on ninaõõnt ümbritsevates luudes asetsevad limaskestaga kaetud õhuruumid. Ninakõrvalurked osalevad sissehingatava õhu soojendamises ja on ka hääle resonaatoriteks.
Folklore Fellows' Communications

Folklore Fellows' Communications (lühemalt FF Communications või FFC) on folkloristikaväljaanne, mida annab välja Soome Teaduste Akadeemia. Väljaande toimetuskolleegiumisse kuuluvad võrgustiku Folklore Fellows liikmed.
Väljaanne ilmub aastast 1910 Helsingis.
Dmitri Orlov

Dmitri Vladimirovitš Orlov (vene keeles Дмитрий Владимирович Орлов; sündinud 23. juulil 1991 Novokuznetskis) on Venemaa jäähokimängija, kes mängib kaitsjana NHL-i klubis Carolina Hurricanes.
Ta alustas karjääri kodulinnaklubis Novokuznetski Metallurg. Kolmel hooajal mängis ta klubi meeskonnaga KHL-is.
2009. aastal valis Washington Capitals ta NHL-i "draft"is 55. valikuna. Põhja-Ameerikasse suundus ta mängima 2011. aasta alguses, mängides esimesel hooajal, 2010/11 vaid American Hockey League'i klubis Hershey Bears. Capitalsiga sõlmis ta 2011. aasta märtsis kolmeaastase lepingu. Debüüdi Capitalsi meeskonnas tegi ta 21. novembril 2011 mängus Phoenix Coyotesi vastu ning lõi esimese värava 15. jaanuaril 2012 mängus Carolina Hurricanesi vastu. Vigastuse tõttu jäi ta eemale kogu 2014–15 NHL-i hooajast. Alates järgmisest hooajast kuulus ta Capitalsi põhikoosseisu. 2017. aasta juunis pikendas ta Capitalsiga lepingu kuue aasta võrra. 2018. aastal tuli ta Capitalsiga Stanley karika võitjaks, kui finaalseerias alistati Vegas Golden Knights. Orlovi resultatiivseim hooaeg Capitalsis oli 2021/22, kui ta lõi 12 väravat ja andis 23 väravasöötu.
2023. aasta veebruaris liitus Orlov Boston Bruinsiga. Bruinsis tõusis ta kohe esile resultatiivsuse poolest ning 11. märtsiks oli ta seitsme mänguga kogunud juba kümme resultatiivsuspunkti – ükski teine Bruinsi kaitsemängija ei olnud enne teda nii kiiresti kümne punkti jõudnud. Bruinsis mängis ta aga vaid käimasoleva hooaja lõpuni.
2023. aasta juulis sõlmis ta kaheaastase lepingu Carolina Hurricanesiga.
2014. aastal tuli ta Venemaa jäähokikoondise koosseisus maailmameistriks. Lisaks on ta maailmameistrivõistlustelt võitnud veel kolm pronksmedalit.
Stevo Pendarovski

Stevo Pendarovski (makedoonia keeles "Стево Пендаровски"; sündinud 3. aprillil 1963 Skopjes) on Põhja-Makedoonia poliitik. Ta oli 12. maist 2019 kuni 12. maini 2024 Põhja-Makedoonia Vabariigi president.
Ta on lõpetas aastal 1972 õigusteaduse bakalaureusena Pühade Kirilluse ja Metoodiuse nimelise Skopje Ülikooli; hiljem kaitses ta samas ülikoolis õigusteaduse MA ja PhD kraadi.
Ta kandideeris aastal 2014. aasta Makedoonia presidendivalimistel, kuid jäi alla valitsevale presidendile Đorge Ivanovile
2019. aasta Põhja-Makedoonia presidendivalimiste esimeses voorus sai ta 44,8% häältest, 5. mail 2019 toimunud teises voorus sai ta 53,6% valijate häältest. Ta asus Põhja-Makedoonia presidendi ametisse 12. mail 2019.
Kostadinka Kuneva

Kostadinka Kuneva (bulgaaria keeles "Костадинка Кунева"; kreeka keeles" Κωνσταντίνα Κούνεβα"; sündinud 28. septembril 1964 Silistras Bulgaarias) on bulgaaria päritolu Kreeka poliitik. 
Ta oli 2014–2019 Euroopa Parlamendi liige ning kuulus Euroopa Ühendatud Vasakpoolsete / Põhjamaade Roheliste Vasakpoolsete liitfraktsiooni ja Euroopa Parlamendi tööhõive- ja sotsiaalkomisjoni.
Kuneva on Syriza liige. Syriza tegi ettepaneku kandideerida nende nimekirjas juba 2009. aasta Euroopa Parlamendi valimistel, kuid Kuneva keeldus. Ta nõustus kandideerima 2014. aasta Euroopa Parlamendi valimistel ning osutus valituks.
Kuneva on sünnijärgne Bulgaaria kodanik. Ta lõpetas Veliko Tǎrnovo ülikooli ajaloo erialal. Ta tuli Kreekasse 2001. aastal ning asus tööle koristajana. 2002. aastal liitus ta koristajate ametiühinguga tõustes üheks selle juhiks. 22. detsembril 2008 ründasid kaks meest teda väävelhappega ning sundisid seda ka neelama. Rünnaku tagajärjel kaotas ta üks silm nägemisvõime, ta sai põletusi näole, kätele ja seljale ning siseelundite kahjustusi. Pärast rünnakut toimusid protestimeeleavaldused, millel osales mitu tuhat inimest. 2013. aastal mõistis kohus tema tööandjalt välja valuraha 250 000 eurot.
Huvikeskus

Huvikeskus on kooliväline asutus, kus õpilased saavad tegelda mitmesuguste huvitegevustega.
Eesti huvikeskuseid:
Svjatoslav (Ševtšuk)

Svjatoslav (ukraina keeles Святослав; kodanikunimega Святослав Шевчук "Svjatoslav Ševtšuk"; sündinud 5. mail 1970 Strõis) on 2011. aastast Ukraina Kreekakatoliku Kiriku patriarh.
Ihaste Ratsakeskus

Ihaste Ratsakeskus on ratsaspordiga tegelev keskus Tartus Ihastes aadressil Raeremmelga tänav 4.
Keskus hõlmab Ihaste ratsakooli ja Ihaste talli. 
Ihaste Ratsakeskuses toimus 14.–16.juulil 2023 suur ratsavõistlus Tartu GP.
St. Louis Blues

St. Louis Blues on USA jäähokiklubi, mis tegutseb Missouri osariigis Saint Louises. See mängib jäähokiliiga NHL-i Läänekonverentsis Keskdivisjonis. Klubi on asutatud 1967. aastal. Kodumänge peab Enterprise Centeril.
Hooajal 2018–19 võitis Blues esimest korda klubi ajaloos Stanley karika.
Praegune koosseis.
"Seisuga 21. juuli 2023"
Temnikov

Temnikov on linn Venemaal Mordva Vabariigis, Temnikovi rajooni halduskeskus. 
Linn asub Mokša jõe ääres, 160 km Saranskist loodes. 
Temnikov rajati kindlustusena 14. sajandil. Tänapäeva asukohta viidi see 1536. aastal, kui elanikud Ivan Julma ema Jelena Glinskaja käsul 8 kilomeetri kaugusele jõe vastaskaldale kolisid. Linnaõigused sai 1779. aastal.
Linna lähedal asub Sanakarski õigeusu klooster.
2000. aastal olid linna elanikest 61,1% venelased, 33,7% ersad ja mokšad ning 3,3% tatarlased.
Nikita Zaitsev

Nikita Igorevitš Zaitsev (vene keeles Никита Игоревич Зайцев; sündinud 29. oktoobril 1991 Moskvas) on Venemaa jäähokimängija, kes mängib kaitsjana NHL-i klubis Ottawa Senators.
Ta alustas profikarjääri hooajal 2009–10 Novosibirski Sibiris, mille ridades mängis ta KHL-is neli hooaega. 2013. aastal liitus ta Moskva CSKA-ga. Hooajal 2015–2016 jõudis ta klubiga Gagarini karika finaali, kus kaotati Magnitogorski Metallurgile mängudega 3:4. Hooaegadel 2014–2015 ja 2015–2016 valiti ta KHL-i hooaja sümboolsesse koosseisu ning osales samadel hooaegadel lisaks KHL-i tähtede mängul.
2016. aastal liitus ta Toronto Maple Leafsiga. 2017. aasta mais sõlmis ta klubiga seitsmeaastase lepingu. 2019. aasta juulis siirdus ta Senatorsi.
2016. ja 2019. aasta maailmameistrivõistlustel on Zaitsev Venemaa jäähokikoondise koosseisus võitnud pronksmedali. 2018. aasta maailmameistrivõistlustel kaotas ta Venemaa koondisega veerandfinaalis Kanadale, kuid Zaitsev oli kaheksa resultatiivse väravasööduga turniiri edukaim kaitsja.
Eesti Pimedate Liit

Eesti Pimedate Liit (lühend EPL, ka Eesti Pimedate Ühing) on nägemispuude temaatikaga seotud organisatsioone ühendav katusorganisatsioon. EPLi eesmärkide seas on kaitsta nägemispuudega inimeste huvisid ja esindada neid riiklikul ja rahvusvahelisel tasandil.
EPLi kuulub 16 organisatsiooni.
EPLi häälekandja on infoleht Valguse Kaja.
Eesti Pimedate Liit on Eesti Puuetega Inimeste Koja liige.
EPLi esimees on Jakob Rosin.
Dmitrij Jaškin

Dmitrij Alexejevič Jaškin (vene keeles Дмитрий Алексеевич Яшкин; sündinud 23. märtsil 1993 Omskis) on Venemaal sündinud Tšehhi jäähokimängija, kes mängib NHL-i klubis Arizona Coyotes ründajana paremäärel.
Ta alustas karjääri Tšehhi klubis Praha Slavia. 2011. aastal valis St. Louis Blues ta NHL-i "draft"is 41. valikuna.
Põhja-Ameerikasse suundus Jaškin mängima hooajal 2012–13, mängides esimese hooaja põhiliselt Quebec Major Junior Hockey League'i klubis Moncton Wildcats. 2013. aasta aprillis sõlmis ta Bluesiga kolmeaastase lepingu ning sai hooajal 2012–13 Bluesi meeskonnas NHL-is kirja kaks mängu. Esimese värava lõi ta NHL-is 28. detsembril 2013 mängus Chicago Blackhawksi vastu, kuid mängis enamuse hooajast 2013–14 American Hockey League'i klubis Chicago Wolves. Alates hooajast 2014–15 kuulus ta regulaarselt Bluesi koosseisu. 2018. aastal liitus ta Washington Capitalsiga.
2019. aasta augustis sõlmis ta üheaastase lepingu KHL-i klubiga Moskva Dinamo. 2019–20 põhiturniiril oli ta Dinamo suurim väravakütt (31 väravat). 2020. aastal valiti ta KHL-i tähtede mängule. 2020. aasta aprillis pikendas ta klubiga lepingut kahe aasta võrra. 2020–21 põhiturniiril oli Jaškin kogu liiga suurim väravakütt (38 väravat).
2021. aastal naasis ta NHL-i, sõlmides üheaastase lepingu Arizona Coyotesiga.
Tšehhi jäähokikoondisse on Jaškin kuulunud kahtedel maailmameistrivõistlustel.
Valguse Kaja

Valguse Kaja on Eesti Pimedate Liidu infoleht, mis ilmub aastast 1990 Tallinnas. Infoleht on ilmunud 1-4 korda aastas. Infoleht ei ilmunud 1993-1995 ja 1999.
Ondřej Palát

Ondřej Palát (sündinud 28. märtsil 1991 Frýdek-Místekis) on Tšehhi jäähokimängija, kes mängib NHL-i klubis New Jersey Devils ründajana vasakäärel.
2011. aastal valis Tampa Bay Lightning ta NHL-i "draft"is 208. valikuna. Enne seda oli ta mänginud Quebec Major Junior Hockey League'i klubis Drummondville Voltigeurs.
2011. aasta oktoobris sõlmis Lightning Palatiga kolmeaastase lepingu. Hooajal 2011–12 mängis ta American Hockey League'i (AHL) klubis Norfolk Admirals, kellega tuli samal hooaja liiga võitjaks. Suurema osa järgmisest hooajast mängis ta AHL-i klubis Syracuse Crunch, kuid sai samal hooajal Lightningu meeskonnas kirja NHL-is 14 mängu ja kaks väravat. Alates hooajast 2013–14 kuulus Palat kuulunud regulaarselt Lightningu meeskonda. Hooajal 2013–14 lõi ta liigas 23 väravat ja kogus 59 punkti ning valiti samal hooajal liiga uustulnukate sümboolsesse koosseisu ("All-Rookie Team ").
Tampa Bay Lightningu meeskonnas mängis Palát kokku kümme hooaega. Aastatel 2020 ja 2021 võitis ta klubiga Stanley karika. Hooaja 2019/20 väljalangemismängudes lõi ta värava viies mängus järjest, mis tähistas Lightningi rekordit. Viies värava sündis 7. septembril Läänekoverentsi finaali esimeses mängus New York Islandersi vastu.
2022. aasta juulis sõlmis ta viieaastase lepingu New Jersey Devilsiga.
Ta on kuulunud Tšehhi jäähokikoondisse 2014. aasta taliolümpiamängudel ja 2019. aasta maailmameistrivõistlustel.
Epüfon

Epüfon nägemispuudega inimestele mõeldud ajakiri, mis algul ilmus helikassettidel ja hiljem CDdel. Ajakirja sisu koosneb suuresti intervjuudest, mida annavad nägemispuudega inimesed. Ajakirja annab välja Eesti Pimedate Liidu Teabe- ja Koolituskeskus.
Ajakiri ilmub 1970. aastatest.
Aprillis 2019 ilmus 291. number.
Villakhiirlased

Villakhiirlased ("Chinchillidae") on näriliste ("Rodentia") hulka kuuluv imetajate sugukond. Elutsevad ainult Lõuna-Ameerika lõuna- ja lääneosas. 
Villakhiirlaste hulka kuulub tänapäeval elavatest loomadest kuus liiki kolmes perekonnas (tšintšilja, mägiviskatša, viskatša).
Radko Gudas

Radko Gudas (sündinud 5. juunil 1990 Kladnos) on Tšehhi jäähokimängija, kes mängib kaitsjana NHL-i klubis Florida Panthers.
Ta alustas karjääri kodulinna klubis HC Kladno. Hooajal 2009–10 mängis ta Western Hockey League'i klubis Everett Silvertips. 2010. aastal valiti ta NHL-i "draft"is Tampa Bay Lightningu poolt 66. valikuna. Järgmised kaks hooaega mängis ta American Hockey League'i (AHL) klubis Norfolk Admirals. 2012. aastal tuli ta klubiga Calder Cupi võitjaks.
Lightningu meeskonnas debüteeris Gudas 2012–13, kuid mängis suurema osa hooajast AHL-i klubis Syracuse Crunch.
2015. aastal liitus ta Philadelphia Flyersiga, kellega sõlmis 2016. aasta juunis nelja-aastase lepingu. 2019. aasta juunis siirdus ta Washington Capitalsi. 2020. aasta oktoobris sõlmis ta kolmeaastase lepingu Panthersiga.
Gudas on tuntud vägivaldse mängustiili poolest ning ta on NHL-is saanud korduvalt mitmemängulisi karistusi.
Ta on kuulunud Tšehhi jäähokikoondisse 2014. aasta taliolümpiamängudel ja kolmedel maailmameistrivõistlustel.
Tema isa Leo Gudas võitis 1992. aasta taliolümpiamängudel Tšehhoslovakkia jäähokikoondise koosseisus pronksmedali.